
A HAZAI TEJTERMÉKEK ARÁNYÁNAK ELEMZÉSE ÉS A FOGYASZTÓK TEJTERMÉKEKKEL KAPCSOLATOS ATTITŰDJÉNEK VIZSGÁLATA

Munkánk témája a hazai élelmiszerek aránya a kiskereskedelmi láncokban, valamint a tejtermékek és a hazai tejipar helyzete. Ezen kívül kutatásunk része a magyar fogyasztói magatartás és szokások vizsgálata az élelmiszerek, és azon belül a tejtermékek vonatkozásában. Dolgozatunk a kiskereskedelmi láncokban található magyar élelmiszerek arányának vizsgálatával kezdődött, ami egy 2020-as NÉBIH kutatáson alapult, azonban találtunk egy termékcsoportot, ahol jelentős különbségek voltak a hazai származású termékek arányai között kategóriánkként. Ezek a tejtermékek voltak. A kiskereskedelmi láncok polcain szinte csak magyar tejek találhatók és a tejfölök, kefirek, túrók túlnyomó többsége is hazai származású, azonban a sajtok, a vajak és a joghurtok esetében külföldi márkák termékei vannak nagyobb számban jelen.
Kutatásunkban megvizsgáltuk és elemeztük a tejtermékek piacát. A három legnagyobb forgalmú láncban saját felmérést végeztünk megfigyelés módszerével a sajtok, vajak és joghurtok választékáról, ezenfelül megvizsgáltuk, hogy mi jellemzi a hazai és külföldi termékeket a csomagolás, a kihelyezési hely és az eladóhelyi reklámozás szempontjából.
A fogyasztói magatartás és szokások felmérése céljából mélyinterjúkat készítettünk, ahol legfőképp a magyar fogyasztók tejtermékekkel kapcsolatos vásárlási szempontjait vizsgáltuk. A mélyinterjúkból kapott válaszok alapján meghatároztuk a kvantitatív kutatásunkhoz szükséges kérdőív kérdéseit. A kérdőívezéssel nyert adatokat statisztikai számításokkal elemeztük, kapcsolatokat, összefüggéseket keresve.
Kutatásunkból kiderült, hogy a magyar fogyasztók leggyakrabban sajtot, tejet, tejfölt és túrót fogyasztanak, tapasztalható eltérés nemek és vagyoni helyzet szerint. A nők több tejet és tejfölt, míg a magasabb jövedelemmel rendelkezők több érlelt sajtot fogyasztanak. Továbbá kimutatható, hogy a fogyasztóknak fontos a minőség és a származás is, azonban az ezekre utaló jelöléseket korlátozottan ismerik. A legismertebb jelölés a „magyar termék”, aminek a jelentésével az emberek nagy része tisztában volt. A minőséggel és a származással kapcsolatos információ fontos a vásárlóknak, de ezeket nem keresik direkt módon a csomagoláson. Habár kevés fogyasztó tulajdonít magasabb értéket az ilyen védjegyekkel ellátott termékeknek, mégis sokan vannak, akik magasabb árat is hajlandóak fizetni értük.



